Luk 7:36-50 Jesus Christus nooi jou om saam te eet

Ons eet vanaand saam.

**Om saam te eet** was ‘n baie belangrike gebeurtenis in Bybelse tyd.  
Wanneer jy saam met iemand geëet het was dit teken dat jy

* saam met die persoon wou tyd spandeer
* verhoudingsbou
* ‘n pad saam loop.

**Jesus Christus is jou Gasheer vanaand**.  
Dit is Hy wat jou uitgenooi het na vanaand se maaltyd.

**Miskien tyfel jy “Hoekom sou Hy jou nooi,**  
of dalk twyfel jy oor ‘n ander hier in die gehoor;   
hoekom sou die Here hom of haar nooi...?

**As reël nooi jy nie enige iemand** vir ‘n maaltyd nie,   
ook kies jy van wie jy uitnnodigings aanvaar…

Kom ons **kyk na Jesus se optrede in die verband**.

**Levi** (die tollenaar) het ‘**n reuse feesmaal aan huis gehou**  
Baie tollenaars en ander mense was deel van die gaste.   
Jesus was die eregas (Luk 5:27-31)

Dit **voorspel al klaar moeilikheid**…

Die fariseers en skrifgeleerdes was bitterlik verontwaardig  
en het by Jesus se dissipels gekla:

“Waarom eet en drink julle saam met sul­ke immorele karak­ters\*?” (Luk 30 NLV)

**Later** in hoofstuk 7 het hulle **hul monde vol gehad** oor die geleentheid:

‘Hy is ’n vraat en ’n dronkaard, en ’n vriend van die slegste soort sondaars!’ (luk 7:34d)(NLV)

Die **volgende ete is Jesus aan huis van ‘n Fariseer**. (Lukas 7)  
(Eers ‘n “pub lunch” en nou ‘n “pastorie ete”.

Voor ons die gedeelte lees so ‘n bietjie kultuur histories agtergrond  
om die dinamika in die gedeelte te verstaan.

**Baie streng reinigingswette** het in Jesus se tyd bestaan.  
Dit was op mense sowel as die omgewing van toepassing.

Die **allerheiligste van die tempel was die reinste plek.**  
Daar rondom was iets soos konsentriese sirkels  
wat grade van reinheid bepaal het.

Die mense wat die naaste aan die tempel gewoon het,  
was in die reinste gebied en is ook as rein beskou.  
Daarom het **priester, leviete en skrifgeleerdes** **so na as moontlik**  
aan die tempel gewoon.

**Onrein mense bv prostitute**, het die verste van die tempel in die stadsmuur  
gewoon.  
Mense wat onrein vanwee gesondheid verklaar is moes selfs buite die stad  
dikwels op die ashope woon.

**Reinigingswette was legio**.  
Daar was veral baie moets en moenies rondom etes  
sodat jy nie onrein aan tafel sou aansit nie.

Lees Luk 7:36-50

36Een van die Fariseërs het Jesus na sy huis genooi vir ’n maaltyd, en Jesus het dit aanvaar en aangesit om te eet.

37’n Sekere vrou van losse sedes het gehoor dat Hy daar is en het ’n albaste fles met duur aromatiese olie gebring. 38Sy het ag­ter Jesus gekniel, by sy voete, en gehuil. Haar trane het op sy voete geval en sy het dit met haar hare afgevee. Toe het sy sy voete bly soen en aromatiese olie daaraan ge­smeer.

39Toe die Fariseër wat die gasheer was, sien wat gebeur en wie die vrou is, het hy vir homself gesê: “Dit bewys dat Jesus geen profeet is nie. As God hom werklik gestuur het, sou hy geweet het wat­ter soort vrou hom aanraak. Sy is ’n son­daar!”

40Jesus het toe gereageer en vir Simon geantwoord. “Simon,” het Hy vir die Fa­ri­seër gesê, “Ek het iets om vir jou te sê.”

“Reg, Meneer,” het Simon geantwoord, “sê maar.”

41Jesus vertel hom toe die volgende verhaal: “’n Man het vir twee mense geld geleen – 500 rand vir die een, en 50 vir die ander. 42Maar nie een van die twee kon hom terugbetaal nie; hy het dus maar al twee oorgesien en hulle skuld afge­skryf. Wie dink jy het hom daarna die meeste liefde bewys?”

43Simon het geantwoord: “Ek veron­derstel die een vir wie hy die meeste skuld afgeskryf het.”

“Dis reg,” het Jesus gesê. 44Hy het toe na die vrou gedraai en vir Simon gesê: “Kyk na hierdie vrou wat hier kniel. Toe Ek jou huis ingekom het, het jy My nie wa­ter aangebied om die stof van my voete af te was nie, maar sy het hulle met haar trane gewas en met haar hare afgedroog. 45Jy het My nie met ’n soen verwelkom nie, maar sy het my voete weer en weer gesoen vandat Ek hier inge­kom het. 46Jy het nie my kop met olyfolie gesalf nie, maar sy het my voete met kosbare olie gesalf. 47Ek sê vir jou, haar sondes – en dit is baie – is vergewe, en daarom bewys sy My baie lief­de. Maar iemand vir wie min sondes vergewe is, betoon maar min lief­de!” 48Toe sê Jesus vir die vrou: “Jou son­des is ver­gewe.”

49Die mans aan tafel sê toe onder mekaar: “Wie dink hierdie man is hy om rond te gaan en sondes te vergewe?”

50En Jesus sê vir die vrou: “Jou geloof het jou gered; gaan in vrede.”

**Om te verstaan wat binne Simon die Fariseer se eetlokaal afgespeel** het,  
stel jou voor:

Jy het ‘n aantal vername, vooraanstaande gaste aan jou tafel (ds is ook genooi).   
Skielik is daar ‘n “sedelose vrou” tussen julle.   
Sy bring onmiddellik groot ongemak, spanning en verleentheid.  
“Kan dit vrou nie maar net verdwyn nie”…

Terug in Simon se onthaalsaal.

**Dié vrou het by Jesus se voete gaan staan en huil**,  
só dat haar trane Sy voete nat gedrup het.  
Asof dit nie erg genoeg was dat sy aan Jesus vat nie,  
droog sy sy voete met haar hare af.

Sy gaan toe verder en soen Sy voete  
en salf dit met reukolie

Die **spanning was breekpunt en Jesus het die ondenkbare gedoen**…  
Hy het niks gedoen nie!  
Hy laat haar voortgaan…

Hy was veronderstel om nie naby ‘n onrein mens te kom nie.  
Wat nog van toe te laat dat sy tydens die ete, sy voete   
 met haar trane was,   
 met haar hare afdroog,   
 soen  
 en met olie salf…

**Vrouens is nie eers by sulke etes toegelaat** nie  
en Jesus laat haar begaan…  
Sy reinheid was in gedrang.

**Kyk jy sonder vooroordeel**, sou jy dadelik opgemerk het  
dat hierdié vrou, al die etiket stappe van gasvryheid (van die tyd) nagekom het.

**Wanneer iemand by jou kom eet** moes die persoon

1. Se voete gewas word.
2. Met ‘n soen verwelkom word
3. Met reuk olie gesalf word.

Al hierdie dinge moes **Simon** gedoen of gereel het,  
en hy het **alles nagelaat**.

Hierdie “**sondige vrou” het stap vir stap “gasvryheid bewys”.**

Sy het haarself in die proses gegee.

1. Sy voete met haar trane gewas.
2. Haar hare was die handoek om hul af te droog
3. Hulle is met ‘n soen verwelkom
4. Reukolie is met haar hande aangesmeer.

**Jesus het die geldende reinheidskodes ongeldig verklaar** en vir ewig verander.  
(Met Sy sterwe aan die kruis het die voorhangsel wat die allerheiligste afgeskort het, middeldeur geskeur – dit was oop daarna)

**Reinheid** voor Jesus se koms **het totaal verander na sy koms**.

Hierdie gebeure aan Simon se tafel wys dat die mense wat soms  
 “verste van Jesus is”,   
die naaste aan Hom is…

**Hoekom?**  
Hulle besef hul afhanklikheid van Hom.

**Sola Gratia** – Jy kan niks doen om jou saligheid te verdien nie.  
Dit gaan 100% oor wat Jesus Christus vir jou gedoen het.

**Wanneer jy dit besef** – bewys jy ‘n oorvloed van liefde.

Maar **voor jy kante kies – Saam met wie eet Jesus?**

1. Sondige vrou, tollenaars, sondaars…
2. Fariseers, skrifgeleerdes

Hy eet saam met mense vir wie Hy omgee.

**Niemand** – nie die **reines of die onreines kan hulself red** nie.

Jesus het vir die vrou gesê:

“Jou geloof het jou gered. Gaan in vrede” (v50).

Net ‘n vraag:

**Waar gaan sy heen?**

* Na haar ou vriende – nee sy gaan nie meer daar inpas nie.
* Die kerkmense gaan ook nie vir haar kans sien nie.

**Is daar iewers iemand** wat haar gaan ontvang-  
omdat hulle ook soos sy vergeef nie?

Ons het ‘**n vergewende kerk nodig wat liefde kan bewys**  
waarbinne vergeefde sondaar plek kan kry, tuis kan voel.

Waar **vergeefde sodaars ander kan nooi:** Kom sit by ons aan tafel.

Jesus Christus is die rede hoekom ons hier is

Amen

Bronnelys

Bybelvertalings: Verskeie  
Wepener, C. Aan tafel met Jesus. Leer ken Christus se tafelmaniere in Lukas en Handelinge.